MUNICIPIUL SATU MARE

PRIMARUL MUNICIPIULUI

Nr. 40314 din 21.07.2021

 Kereskényi Gábor, primar al municipiului Satu Mare, în temeiul prevederilor art 136 alin. (1) din Ordonanța de urgență nr.57/2019 privind Codul administrativ, iniţiez proiectul de hotărâre având ca obiect aprobarea modelului de steag al municipiului Satu Mare.

**REFERAT DE APROBARE:**

Legea nr.141/ 2015 reglementează condițiile privind aprobarea, arborarea și folosirea de către unitățile administrativ – teritoriale a steagurilor proprii, ca simbol local, fiecare unitate administrativ – teritorială putând supune aprobării Guvernului steagul propriu și unic pe baza hotărârii autorității deliberative.

Forma și dimensiunile steagului unității administrativ – teritoriale sunt cele stabilite în condițiile legii, pentru drapelul României, iar aprobarea modelului de steag se face prin hotărâre a Guvernului. Pe steagul unității administrativ – teritoriale este reprodusă stema unității administrativ – teritoriale, aprobată conform legii, precum și denumirea unității administrativ – teritoriale.

În urmă cu mai mulți ani, vechea administrație și-a însușit un model de steag al municipiului pe care însă nu l-a supus procedurii de aprobare reglementată de lege.

Drept urmare vă supun atenției următoarea propunere:

Modelul steagului municipiului Satu Mare este format dintr-o pânză dreptunghiulară cu proporția între lățimea și lungimea steagului de 2/3, de culoare albastră, având în poziție centrală stema municipiului Satu Mare.

Marginile câmpului, mai puțin cea de ridicare, sunt încărcate de o bordură compusă din triunghiuri echilaterale identice ca dimensiune, în secvență recurentă roșu și alb, dispuse cu o latură pe marginea pânzei și cu vârful spre interior.

În partea superioară central se află denumirea unității administrativ – teritorială ,,MUNICIPIUL SATU MARE” în limba română și în partea inferioară central, denumirea va fi menționată în limba maghiară ,,SZATMÁRNÉMETI” și germană ,,SATHMAR”.

Caracterele vor avea aceeași formă, mărime și vor fi de culoare neagră.

Steagul se fixează pe hampă în partea stângă pe lațime.

După dezbaterea publică și adoptarea hotărârii de consiliu local aceasta împreună cu memoriu justificativ va fi transmis Ministerului Dezvoltării, Lucrărilor Publice și Administrației care va urma procedura mai departe până la adoptarea hotărârii de guvern.

Pentru considerentele de mai sus am elaborat

PROIECTULUI DE HOTĂRÂRE

privind aprobarea modelului de steag al municipiului Satu Mare

pe care îl propun spre aprobare.

Primar al municipiului Satu Mare

Kereskényi Gábor

 Redactat: Covaci Natalia Ileana